Ir-Regolament tal-Kummissjoni (KE) Nru 1068/97
tat-12 ta' Ġunju 1997
li jemenda l-Anness II Mar-Regolament tal-Kunsill (KEE) Nru. 2081/92 dwar il-protezzjoni ta' l-indikazzjonijiet ġeografiċi u l-ismijiet ta’ l-oriġini tal-prodotti u l-oġġetti ta' l-ikel agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat Ir-Regolament tal-Kunsill(KEE) Nru 2081/92 ta' l-14 ta’ Lulju 1992 dwar il-protezzjoni ta’ l-indikazzjonijiet ġeografiċi u l-ismijiet ta’ l-oriġini għall-prodotti u l-oġġetti ta' l-ikel agrikoli [1], kif emendat bir-Regolament (KE) Nru 535/97 [2], u b’mod partikolari t-tielet subparagrafu ta' l-Artikolu 1(1) tiegħu,
Billi l-kuċċinilja u s-sufra għandhom jiġu inklużi fl-Anness II mar-Regolament (KEE) Nru. 2081/92 għalbiex jintlaħqu l-aspettazzjonijiet ta' ċerti produtturi agrikoli li għalihom dawn il-prodotti huma wieħed mis-sorsi ewliena ta' l-introjtu tagħhom; billi, ġaladarba jinteressa lill-prodotti agrikoli, dawn il-produtturi jistgħu konċettwalment jissottomettu applikazzjonijiet għar-reġistrazzjoni ta’ dawn il-prodotti skond ir-Regolament (KEE) Nru. 2081/92 bil-ħsieb tar-rabta li dawn il-prodotti jista' jkollhom ma’ ċerti żoni ġeografiċi;
Billi l-miżuri pprovduti f’dan ir-Regolament huma skond l-opinjoni tal-Kumitat ta’ l-Indikazzjonijiet Ġeografiċi u l-Ismijiet ta’ l-Oriġini,
ADOTTAT DAN IR-REGOLAMENT:
L-Artikolu 1
Il-prodotti li ġejjin huma hawnhekk imdaħħla fl-Anness II mar-Regolament (KEE) Nru 2081/92:
"- is-sufra,
- il-kuċċinilja (prodott nej li joriġina mill-annimali)."
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta' Ġunju 1997.